55. schôdza NR SR - 3.deň - B. popoludní
Dátum: 2022-02-03
Poslanec: Mazurek, Milan (-)
Druh vystúpenia: Vystúpenie v rozprave

161. Tak máme päť minút do konca. Je nás tu všeho všudy asi desať a predpokladám, že nemá vôbec žiaden zmysel rozprávať niečo k týmto poslancom, pretože to nie je tá rozhodujúca vzorka ľudí, ktorí budú vo finále rozhodovať o tom, či tento návrh zákona, či toto, tento návrh na uznesenie o zvolaní referenda na Slovensku bude mať nejaký ohlas, či bude jednoducho prijatý. A preto tých pár minút, ktoré ostávajú do konca, venujem práve občanom Slovenskej republiky, ktorí to možno sledujú teraz online, možno si to potom neskôr budú pozerať, aby na jednej strane videli a mali informácie o pomeroch v Národnej rade, ale aby aj chápali, akým spôsobom sa tu pristupuje k podľa môjho názoru najdôležitejšiemu bodu celej tejto schôdze, februárovej schôdze Národnej rady. Pretože tento bod napĺňa slová Igora Matoviča, predseda, predsedu kultu, nie klubu, ale kultu zvaného OĽANO, ktorý povedal na tlačovej konferencii spolu so súčasným ministrom Naďom, že nedovolí, aby na Slovensku boli nejaké cudzie vojenské základne bez toho, aby to občania vopred neschválili v referende. Pretože je nezodpovedné a neprijateľné, aby dočasne volená vláda rozhodovala o tom, ako tu budú nejakým spôsobom umiestnené cudzie vojenské zariadenia, cudzí vojaci a ešte naviac, ak to má byť na obdobie, ktoré presahuje volebné obdobie, na ktoré sú zvolení títo jednotliví zástupcovia. A zmluva zločinecká, vlastizradná, odporná okupačná zmluva, ktorú zamietla obrovská časť odbornej verejnosti, ktorú zamietol generálny prokurátor ako absolútne neústavnú, táto zmluva nesmie byť prijatá jednoduchou väčšinou v Národnej rade poslancov, ktorí sa správajú viac-menej ako hlasovacie zariadenia a nie ako svojbytné a racionálne uvažujúce ľudské bytosti, a nesmie byť prijatá na úkor väčšinového odmietania slovenskej spoločnosti. Pretože vy nedisponujete žiadnym prieskumom a nedisponujete žiadnym súhlasom obyvateľov Slovenskej republiky, ktorí by vás oprávňovali k tomu, aby ste podpísali s vládou Spojených štátov amerických a ratifikovali zmluvu, ktorá tu prinesie cudzie vojská, ktorá im tu umožní na desať rokov dať do rúk celé dva letiská, ktorá im tu umožní doviesť akékoľvek zbraňové systémy, dokonca aj jadrové zbrane, ak to budú chcieť, a ktorá Slovenskej republike berie všetky práva vo vzťahu k týmto cudzím jednotkám. Slovenská republika ich nebude môcť kontrolovať. Slovenská republika nebude môcť obmedziť to, čo tu budú chcieť doviesť, to, čo odtiaľ budú chcieť vyviesť. Slovenská republika nebude môcť obmedziť ich pohyb na našom území. Slovenská republika dokonca nebude môcť vojakov americkej armády, ktorí sa dopustia nejakého trestného činu na našom území, dokonca na našich obyvateľoch, akýmkoľvek spôsobom trestne stíhať, ak nám to Američania nedovolia. Táto zmluva skrátka po všetkých stránkach likviduje suverenitu a berie slovenským občanom práva, pretože oni sú tí, ktorí na Slovensku majú určovať, majú určovať to, kto má moc. Oni sú tí, od ktorých má moc pochádzať, ale po tejto zmluve bude mať americký vojak, akýkoľvek príslušník, ktorý tu bude vykonávať akékoľvek úlohy z poverenia americkej armády, ďaleko väčšie práva nielen ako občan Slovenskej republiky, ale aj ako vláda, aj ako poslanci, aj ako ministri, aj ako policajti, vojenskí policajti, slovenskí vojaci, jednoducho každý. Táto zmluva je absolútne neprijateľná, a preto očakávam úplne férovo a objektívne a, znovu prízvukujem, po slovách Igora Matoviča, že sa postavíte pred verejnosť a umožníte slovenským občanom, aby sami rozhodli o tom, či tu týchto vojakov chcú, alebo ich tu nechcú. Aby slovenskí občania rozhodli o tom, či sa chcú podieľať na tom náraste geopolitického napätia. Aby slovenskí občania rozhodli o tom, či tu chcú mať americké zbraňové systémy a stať sa tak v prípade vyprovokovaného konfliktu terčom pre ruské zbraňové systémy. O tomto musia rozhodovať slovenskí občania, a preto navrhujeme toto uznesenie, aby bolo vypísané referendum, aby občania Slovenskej republiky mohli prísť a povedať, chceme tu vojenské základne. A vtedy ja sklapnem a vy budete mať pravdu, alebo povedia, nie, nechceme tu amerických vojakov, nechceme tu americké zbraňové systémy, nechceme tu muničné sklady a Slovenská republika musí ostať hrdý a suverénny štát. A vtedy máte sklapnúť vy. Pretože to je jediná možnosť, ako férovo vyriešiť tento problém. Ak tu chcú nejaký Naď, nejaký Korčok, nejaký Heger alebo ktokoľvek z vás amerických vojakov, dajte o tom rozhodnúť občanom. Ktorá z vašich volených strán mala v programe vytvorenie amerických vojenských základní na území Slovenskej republiky? Kto z vás mal vo volebných programoch, že dáte dve slovenské vojenské letiská do správy Spojených štátov? Kto z vás mal vo volebnom programe, že tu chcete amerických vojakov, americké zbraňové systémy a podpísanie takejto zmluvy? Ani jedna z týchto strán. Ani jeden občan Slovenskej republiky vás vo voľbách nevolil s vedomím, že vy ste chceli niečo také presadiť. To znamená, že žiaden mandát na to nemáte. A ak teda chcete na jedenásť rokov minimálne, desať rokov podpis zmluvy a jeden rok výpovedná lehota, ak sa Američania uráčia odísť, lebo neviem, kto by ich stadiaľ len tak dostal, ak chcete takúto zmluvu podpísať a ratifikovať, vyžiadajte si na to súhlas obyvateľov Slovenskej republiky. Je to demokratické, je to legitímne a je to spravodlivé a nikto z vás po tom, čo povedal Igor Matovič, o tom nemôže pochybovať. My vám neberieme vaše proamerické názory. Ak milujete USA, ak milujete Bidena a neviem koho ešte a chcete tu amerických vojakov a myslíte si, že Putin je nejaký vrah, agresor a chce dobyť Európu, veď žite v týchto bláboloch, nikto vám to neberie. Ale nevnucujte celému obyvateľstvu Slovenskej republiky o to viac, ak vy veľmi dobre viete, že tu nechce tieto americké základne, tento váš názor, tento váš postoj, postoj otrokov, postoj sluhov, postoj vazalov, na úkor ich názoru a na úkor ich práv. Pretože Slovenská republika... (Prerušenie vystúpenia predsedajúcim.) Blanár, Juraj, podpredseda NR SR Pán pos... pán poslanec, chcel som, že keď sa nadýchnete, do toho vstúpiť, nestihol som. (Povedané s pobavením.) Máme 19.02 h, ak nemáte ešte nadlho tú, to svoje vystúpenie, navrhujem, aby sme ukončili tento bod ešte dnes. Je súhlas? Ďakujem. Nech sa páči, hovorte. Mazurek, Milan, poslanec NR SR Tak budem teda pokračovať, aby sme teda tú moju rozpravu písomnú ukončili ešte dnes. A budem pokračovať v tom, čo som tu celý čas hovoril, a teda že občania Slovenskej republiky sú tí, ktorí majú o tejto zmluve rozhodnúť. Uráža ma, ak ktorýkoľvek z ministrov, ak hocaký Šeliga alebo ktorýkoľvek poslanec Národnej rady príde a označí všetkých tých, ktorí odmietajú túto zmluvu s USA, za dezinformáterov. Za ľudí, ktorí uverili hoaxom, za ľudí, ktorí jednoducho prepadli nejakej moskovskej propagande alebo iným nezmyslom. Lebo ja sa vás pýtam v tejto chvíli, to je generálny prokurátor, človek, ktorý nie je schopný rozlišovať písaný text? Je generálny prokurátor podľa vás hlupáčik, ktorý uverí akémukoľvek internetovému hoaxu? Je to človek, ktorý nevie rozoznať, čo je na papieri napísané, a nerozumie textu nejakej medzinárodnej zmluvy? Chcete takto ponižovať tohto človeka?! Ja viem, že ho nemáte radi, lebo nerobí to, čo chcete, ale nikto snáď z vás nebude spochybňovať jeho kompetencie. Nikto z vás nebude spochybňovať jeho vzdelanie a jeho kvality. To znamená, keď už tento človek vám verejne napísal a pridal pripomienky, že táto zmluva s USA oberá Slovenskú republiku o suverenitu, že táto zmluva s USA je protiústavná, tak o čo viac, o čo viac by vám malo záležať na tom, aby o takomto niečom rozhodli občania? Občania v referende. Referendum je nástroj, ktorý vychádza z ústavy. Je to všeľudové hlasovanie. Je to tá najvyššia forma demokracie. Ak si občania povedia, že tu chcú mať amerických vojakov, že chcú provokovať Ruskú federáciu, že sa chcú stať terčom ruských rakiet a prípadného vojenského konfliktu, tak občania sa takto rozhodnú a my budeme naozaj musieť túto vec rešpektovať, aj keď by sme z nej boli nesmierne smutní. Lenže vy dobre viete, vy veľmi dobre viete, že toto občania nechcú, a práve preto prechádza táto okupačná zmluva procesom, ktorým prechádza. Počas sviatkov pred medzirezortné pripomienkové konanie, keď je na ministerstve minimálne množstvo ľudí. Neuveriteľne, absurdne cenzurovaná diskusia. Snažíte sa to pretlačiť čo najrýchlejšie, vyslovene ako keby vás hnali tí Američania pred sebou: Rýchlo, rýchlo, podpisujte, schvaľujte! Naď sa ani nevedel dočkať, jak môže sadnúť do lietadla a utekať rýchlo do Ameriky podpísať to, aby Národná rada mohla ratifikovať túto okupačnú zmluvu skutočne čo najskôr. Veď každý musí vidieť spôsob, akým ste sa vysporiadali s pripomienkami odbornej verejnosti, za ktoré sa postavili desaťtisíce občanov Slovenskej republiky, a akým spôsobom ste sa vysporiadali s pripomienkami generálneho prokurátora. Všetko ste odignorovali. Všetko ste odignorovali, zhodili do koša, s tým sa nebudete baviť, to je hlupák, to je ruský trol, to je agent, s tým nemáme dôvod komunikovať. My sme najlepší, my vieme úplne všetko najlepšie, a pritom celý čas klamali národ, klamali, že na tých Američanov sa v skutočnosti bude vzťahovať tá trestná zodpovednosť, klamali, že Američania sem nemôžu doviesť jadrové zbrane, pritom nič také im táto zmluva nezakazuje. Klamali, že Národná rada bude musieť odsúhlasiť každú prítomnosť amerických vojakov, pritom v tej zmluve je napísaný presný opak. Klamali a klamali len preto, aby verejnosť uchlácholili týmito sladkými rečami, že vlastne o nič vážne nejde, že o nič vážne nejde. Ale v skutočnosti ide o to, že cudzia veľmoc, že cudzia armáda preberá kontrolu nad výraznou časťou územia Slovenskej republiky, nad vojenskými letiskami, že cudzia armáda si tu robí muničné sklady. Môže sem naviesť zbraňové systémy, môže sem doviezť kohokoľvek, že vozidlá cudzej armády sem môžu vstupovať bez akéhokoľvek obmedzenia a povolenia, bez akejkoľvek povinnej kontroly. Nanajvýš im môžete dať pokutu za rýchlosť, alebo keď odbočia niekde na stopku alebo do jednosmerky. Je neuveriteľné, akým spôsobom chcete zapredať Slovenskú republiku, a veľmi dobre si to uvedomujete. Veľmi dobre si to uvedomujete, preto ako tie najnižšie ľudské stvorenia hľadáte rôzne skulinky, ktorými dokážete ujsť pred vlastným svedomím. A ja sa vás pýtam: Máte ešte nejaké svedomie? Ak máte čo i len najmenšiu známku svedomia, tak by ste museli občanom Slovenskej republiky povoliť rozhodovať o tejto zmluve priamo v referende. Priamo v referende. Nikto z vás nemôže spochybniť, že je to legitímny nástroj. A keď nechcete občanom ukázať, že aj tie vaše posledné verejné vyhlásenia, posledné predvolebné sľuby neznamenajú absolútne, vôbec nič a že Igor Matovič všetko, čo nasľuboval, všetko, čo povedal, všetko, na čo sa zaprisahával, jednoducho hodí do koša a nemusíte to rešpektovať, tak kľudne. Kľudne si schvaľujte tú zmluvu takým spôsobom, ako uznáte za vhodné, ale nedivte sa, keď následne urobíme všetko pre to, aby v každom okrese, v každom meste ľudia videli, kto je ten poslanec, kto je jeho tvár, ako vyzerá, ako sa volá a že to bol on, kto hlasoval za okupáciu Slovenskej republiky americkou armádou, že to bol on, kto umožnil zo Slovenskej republiky urobiť terč v prípade budúceho vojenského konfliktu, že to bol on, kto zapredal slovenské územie cudzím vojakom! Nech to ľudia vidia! Nech môžu na ulici stretávať tých konkrétnych ľudí, ktorí sú zodpovední za túto vlastizradu, a nech na vás kľudne aj pľujú tí ľudia, lebo to si budete zasluhovať za to, keď schválite takúto zmluvu bez toho, aby ste sa opýtali národa, či s tým súhlasí, či s tým súhlasí. Ak by ste si čo i len trochu vážili demokraciu a ľudské práva týchto občanov, tak by ste ľuďom museli dať možnosť na to, aby to odsúhlasili priamo v referende. A to my navrhujeme týmto návrhom. To znamená, ak čo i len trochu, čo i len trochu ešte rešpektujete vlastné obyvateľstvo, ak vám čo i len trochu ešte záleží na tom, aby ľudia mali právo rozhodovať o vlastnom území, a ak čo i len trochu nechcete byť v histórii zapísaná ako najväčšia banda vlastizradcov, ktorá Slovensku kedy vládla, musíte schváliť referendum alebo vyhlásiť vlastné, jednoducho umožniť ľuďom, aby o tejto okupačnej zmluve s Američanmi rozhodli sami.